Ing antarané susastra kang liyané, "Suluk" kalebu kawruh babagan manunggaling kawula Gusti. Mula sastra suluk bisa uga diarani "kawruh manunggal", ngamot prakara agama lan falsafah, ngomongaké ajarané Gusti, hakékat manungsa, gegayutan manungsa karo Gusti, tuntunan urip miturut agama lan pamimpin agama, urip ing donya lan sawisé mati, babagan asal lan tujuwan urip manungsa lan sapanunggalané.